
Előterjesztés
a Közgyűlés részére	
Tisztelt Közgyűlés!
A Fővárosi Közgyűlés 1353/1995. (XI. 30.) határozatában Budapest Főváros Önkormányzata könyvvizsgálói feladatainak ellátásával határozatlan időre a Dr. Printz és Társa Nemzetközi Könyvvizsgáló Kft-t bízta meg. 
A Megbízott tevékenységét a szerződés mellékletét képező vizsgálati program alapján végzi.
A díjazás mértékének megállapítására vonatkozó megállapodás megkötésére a Közgyűlés az 1354/1995. (XI. 30.) határozatával a Főpolgármestert hatalmazta fel azzal a kikötéssel, hogy a díjmódosítás az adott évi inflációs ráta számított mértékét nem haladhatja meg. 
A megbízási szerződés utoljára 2012. május 31-ével lett módosítva, akkor a havi megbízási díj a 2011. évi szinten maradt, a vizsgálati program került aktualizálásra. A szerződés szerint a könyvvizsgálati díj 2012. évben éves szinten 15.177.240 Ft+ÁFA kiadást jelentett. 
A hatályban lévő Magyarország helyi önkormányzatairól szóló 2011. évi CLXXXIX. törvény már nem írja elő kötelező jelleggel a könyvvizsgálatot önkormányzati körben, azonban szakmai megfontolásból a könyvvizsgáló alkalmazása indokolt, figyelembe véve a Fővárosi Önkormányzat feladatainak összetettségét és a 2014. január 1-jétől hatályba lépő 4/2013. (I. 11.) az államháztartás számviteléről szóló kormányrendeletet, mely jelentős változásokat tartalmaz. Indokolt továbbá a Főváros hitelszerződéseiben vállalt kötelezettségek miatt, amelyek alapján a pénzügyi mutatók igazolását könyvvizsgálónak kell ellenjegyeznie. Szintén előírás az éves beszámoló auditálásáról készült könyvvizsgálói jelentés megküldése.
Jelenleg, mivel a szerződés VII. 2. pontjában rögzítetteknek megfelelően a szerződő felek díjmódosítási igénnyel 2013. március 31-ig nem léptek fel, a megbízási díj 2013. október 31-ig a 2012. évi szinten marad. A megbízási díjra a 2013. évi költségvetésben a 887501 címkódon 2013. október 31-ig a fedezet rendelkezésre áll. 
A 2013. október 31-e utáni időszakra vonatkozó könyvvizsgálói szerződés megkötésére nyílt közbeszerzési eljárás eredményeként kerülhet sor. A közbeszerzési eljárás kezdeményezéséhez a Budapest Főváros Önkormányzatának Közbeszerzési és Beszerzési Szabályzatáról szóló, Budapest Főváros Önkormányzata Főpolgármesterének és Főjegyzőjének 26/2013. (I. 28.) együttes utasítása 23. § (1), valamint (2) bekezdése szerint a fedezetet biztosítani, valamint a fedezet rendelkezésre állását igazolni szükséges. 
A közbeszerzési eljárás során nyertes könyvvizsgáló megbízási szerződését 2013. november 1. és 2015. április 30. közötti, határozott időtartamra javasoljuk megkötni, és így a fedezetet is erre az időszakra biztosítani. Az időtartamot a Beszámoló és a Zárszámadási rendelettervezet, valamint a 2014. évi pénzmaradvány elszámolás Közgyűlés elé terjesztésének április 30. napjáig történő beterjesztése, valamint a könyvvizsgálat választási évre vonatkozó folyamatosságának biztosítására figyelemmel javasoljuk. A fedezetet összességében 25.146 e Ft összegben javasoljuk biztosítani.
A 2013. november 1. és 2015. április 30. közötti időszakra megkötendő szerződéses kötelezettséget, az államháztartásról szóló 2011. évi CXCV. törvény 24. § (4) bekezdés b) pontja alapján, mint több évre szóló elkötelezettséget a költségvetés 6. mellékletében ki kell mutatni.
A döntéshez kapcsolódó költségvetési rendelet módosítására jelen közgyűlés külön napirendjén kerül sor.
Határozati javaslat
A Fővárosi Közgyűlés úgy dönt, hogy:

a nyílt közbeszerzési eljárás keretében kiválasztásra kerülő, a Fővárosi Önkormányzat könyvvizsgálati feladatait 2013. november 1. és 2015. április 30. között ellátó könyvvizsgáló megbízási díjára 25.146 e Ft fedezetet biztosít, az alábbiak szerint:
· a 2013. november és december hónapokra vonatkozó megbízási díj finanszírozása érdekében 2.794 e Ft-tal csökkenti a „930001 Általános tartalék” cím kiadási előirányzatát és egyidejűleg ugyanezen összeggel tartós jelleggel (2 hóra) megemeli a „887501 Könyvvizsgálói díj” cím kiadási, azon belül a dologi kiadások előirányzatát;
· a 2014. január 1. és 2014. december 31. közötti időszakra 16.764 e Ft összegű fedezetet biztosít;
· a 2015. január 1. és 2015. április 30. közötti időszakra 5.588 e Ft összegű fedezetet biztosít.

határidő:	a 2013. novemberi és decemberi fedezetekre azonnal, illetve a 2014. és 2015. évekre vonatkozóan a     mindenkori éves költségvetés tervezése

